**ACEASTA VIATA**

*STOMFF ANDREI AUREL*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

ACEASTĂ VIAŢĂ

Această viaţă a trecut în van

Cu amintiri de mintea mea scornite

Din vise niciodată împlinite

Şi filme pentru marele ecran.

De ce te-am întâlnit n-am înţeles

De vreme ce ne-am despărţit demult.

Şi totuşi am în suflet un tumult,

Furtună care bântuie ades

Şi-mi smulge aripile obosite

Ce încă mai încearcă să te-ajungă

Şi mă strecoară prin a lumii strungă

Spre noaptea mea cu stele fericite

Dintr-o Lactee către nicăieri.

Mă doare timpul care a trecut!

Aş vrea să pot a lua de la-nceput

Acea duminică ce n-a fost ieri

Iar vremea parcă nu s-a dus

Am veşnic anii marilor iubiri,

Şi inventez aceleaşi amintiri,

Doar soarele se duce spre apus.

Ce noapte ar putea să nu-mi dea visul

Când e atât de-aproape paradisul?

Ce soartă a fost stavilă-ntre noi?

Puteam fi unul dar suntem doar doi!

Ce piesă tristă cu actorii goi!